
Tisztelt Képviselő-testület !

A területfejlesztés rendszerének megújítása keretében a területfejlesztésről és a területrendezésről szóló 1996. évi XXI. törvény (továbbiakban: Tftv.) 2011. decemberi módosításával és annak 2012. január 1-ei hatályba lépésével a jogalkotó a területfejlesztési feladatokat területi szinten a regionális fejlesztési tanácsok megszüntetésével a megyei önkormányzatok hatáskörébe utalta. A Tftv.-ben foglalt közfeladatok ellátása során a megyei önkormányzat összehangolja a kormányzat, az önkormányzat és a gazdasági szervezetek fejlesztési elképzeléseit, amelynek keretében a tervezés és a végrehajtás során gondoskodik a partnerség elvének érvényesítéséről. 
A 2014-2020-as európai uniós tervezési időszakra való felkészülésben fontos szerepe van a megfelelő módon előkészített, megalapozott területi terveknek. A területi tervek szolgálnak ugyanis alapul a 2014-2020-as uniós költségvetési időszakban a Közösségi Stratégiai Keret alá tartozó alapokból finanszírozandó operatív programok tervezéséhez annak érdekében, hogy az uniós finanszírozású ágazati és területi operatív programokban a területi fejlesztési igények is megjelenítésre kerülhessenek. 
A 2014–2020 közötti források területi koordinációjának kereteiről szóló 1115/2013. (III. 8.) Korm. határozat kimondja, hogy megyei szinten a területfejlesztési programokban megfogalmazásra kerülő fejlesztési igények rendszerszerű és átlátható finanszírozhatóságának érdekében szükséges, hogy a megyei tervezés az ágazati szintű stratégiákkal és reformokkal összhangban, az országos szinten kialakított programkeretbe illeszkedve, egységes formában, összehangoltan valósuljon meg, illeszkedve az uniós kohéziós politikai rendszerébe. Kiemeli, hogy ennek teljesüléséhez szoros koordinációt és szakmai támogatást szükséges biztosítani a területi tervezés számára, illetve hogy szükség van a térségi és helyi fejlesztési szereplők terület- és vidékfejlesztési kapacitásainak megerősítésére, különös tekintettel a megyei önkormányzatokra. E szerint a megyék törvény szerint készítenek területfejlesztési koncepciót és programot, valamint közreműködnek a 2014-2020-as területi alapú fejlesztések megtervezésében, továbbá a fejlesztések területi integrációjának szintje a megye és a nagyvárosok, ill. várostérségek. 

A 2014–2020 közötti időszakra a Terület- és Településfejlesztési Operatív Program tervezésének egyes szempontjairól és az operatív programhoz tartozó megyék megyei önkormányzatai tervezési jogkörébe utalt források megoszlásáról szóló 1495/2013. (VII.29.) Kormányhatározat kijelöli, hogy a Terület- és Településfejlesztési Operatív Programhoz (TOP) tartózó megyékben megvalósuló decentralizált fejlesztések tervezése három területi szinten folyjon, s ebben elsőként a megyei szintet jelöli meg a megyei jogú városok és térségének szintje és a kisvárosok térségének a szintje mellett. E három területi szinten folyó tervezés összehangolásában a megyei önkormányzatoknak koordinációs szerepet kell betölteniük, illetve a megyei szintű programmal összefüggő tervezési feladatokat a megyei önkormányzatoknak kell elvégezniük a TOP által meghatározott keretek között. A Kormányhatározat 1. számú melléklete tartalmazza a megyei önkormányzatok tervezési jogkörében készülő megyei szintű fejlesztési programok forrásainak indikatív, a felzárkóztatási szempontokat figyelembe vevő megyénkénti megoszlását. Jász-Nagykun-Szolnok megye számára a Kormányhatározat értelmében e célokra 28.043,2 millió Ft áll rendelkezésre indikatívan.

A 2014-2020-as tervezés tekintetében a Kormány határozatokban kapott felhatalmazások alapján a megyék elsődlegesen a Terület- és Településfejlesztési Operatív programban (TOP) megvalósuló fejlesztésekhez készítenek elő megyei szintű gazdaságfejlesztési részprogramokat a TOP tartalmi és forrás keretei között. Ezen túlmenően a helyi (városi-várostérségi) szintű tervezésben koordinációs szerepet töltenek be, összefogják a kistérségi fejlesztési részprogramok elkészítését, valamint közreműködnek az ágazati operatív programok kialakításában véleményezés és kulcsprojektek kidolgozása révén.

A Megyei Önkormányzat valamint a Szolnoki kistérség települési önkormányzati között együttműködési megállapodás aláírására került sor, mely szerint együttműködő felek  Jász- Nagykun- Szolnok megye és a Szolnoki kistérség jövőbeni fejlődésének előmozdítása érdekében koordinált szakmai együttműködést alakítanak ki a gazdaság-, az infrastruktúra- és az intézményfejlesztés terén a 2014-2020 közötti időszakra szóló Jász- Nagykun- Szolnok megyei Területfejlesztési Koncepcióban foglaltak megvalósítására.
A jövőbeni fejlesztési tevékenység területi alapjául a gazdaságfejlesztés terén a megye egészét, illetve az együttkezelendő térségeket- Jászság, Szolnok- Törökszentmiklós- Martfű térsége, Nagykunság- Tisza- tavi térség, Mezőtúr térsége- Tiszazug,- az infrastruktúra- és intézményfejlesztés terén pedig a statisztikai kistérségeket tekinti meghatározónak.

Az együttműködési megállapodás 2013. november 1. és a 2014. szeptember 30. közötti időszakra szól.

A jogszabályokban meghatározott kereteknek megfelelően elkezdődött a tervező munka folyamata. A Megyei Önkormányzat a fejlesztési programokhoz kapcsolódó adatlapokat állított össze a települési önkormányzatok számára. 

Önkormányzatunk 178/2012.(XI.29.) Ö. határozatával fogadta el a településre vonatkozó fenntartható energetikai akciótervet, valamint 16/2013.(II.12.) Ö. határozatával az integrált városfejlesztési stratégiát. Ezek a dokumentumok képezik alapját településünk jövőbeni fejlesztésének, s egyben ezek a dokumentumok szolgálnak alapul a 2014- 2020 közötti időszakra tervezhető fejlesztési elképzelések konkrét megfogalmazására, az ágazati, megyei, kistérségi szinten kialakított célok tartalommal való megtöltéséhez.
A dokumentumok alapján készültek el a településünkre vonatkozó projektjavaslatok.
Fejlesztési javaslataink között szerepelt olyan is, mely a szomszédos településekkel való együttműködés eredményeként valósulhat meg.

A projektgyűjtésen alapuló, a Nemzetgazdasági Tervezési Hivatalnak szakmai egyeztetésre megküldött JNSZ Megyei Gazdaságfejlesztési Részprogram, valamint a 7 kistérségi fejlesztési részprogram projektjeinek az eddigi egyeztetéseken és TOP 4.0 változatának feldolgozásán alapuló támogathatósági felülvizsgálatát a Megyei Önkormányzati Hivatal Térségfejlesztési és Külügyi Irodája és a Megyei Területfejlesztési Ügynökség Közhasznú Nonprofit Kft. elvégezte.

Projektjavaslataink a tervezés során különböző projektcsomagokba kerültek, melyeket a melléklet szemléltet. A táblázat végén szerepelnek azok a tervek, melyek nem kerültek besorolásra. Településünk számára azonban ezek megvalósítása fontos, mely költségvetési keretből tervezhető, a prioritás figyelembe vételével.

A 1298/2014.(V.5.) számú Kormányhatározat szerint megtörtént a TOP források átrendezése.
A megyébe jutó források a következőek szerint alakulnak:

Megyei szint: 28.043,2 millió Ft
Szolnok Megyei Jogú Város: 14.310,8 millió Ft
A várostérségek és a megyei jogú város térségének fejlesztését szolgáló forrás: 18.078,9 millió Ft, mely járásonként került megosztásra.
Szolnoki járás: 1.948,8 millió Ft

Napjainkban a térségi egyeztetések folynak, majd ezt követően az új megyei gazdaságfejlesztési részprogram és a járási fejlesztési programok véglegesíthetők.


Kérem a tájékoztató tudomásul vételét.

Martfű, 2014. május 20.



Dr. Kiss Edit
polgármester

Látta: Szász Éva 
           jegyző

